
Függvénytan játékosan

A nemzetközi matematikai versenyeken évről évre kiemelkedően szerepelnek a magyar
diákok. A PISA felmérések eredményei azonban folyamatosan romló tendenciát mutatnak hazánkra
vonatkozólag. Ebből arra lehet következtetni, hogy a tehetségek kiemelése, a velük való foglalkozás
jól működik, ugyanakkor az átlagos diákok matematikai felkészültsége romlik. Ennek nyilván több oka
is lehet. Véleményünk szerint ezek közé tartozik az is, hogy a diákok az iskolában elveszítik a
gyermekkorukban még természetesen meglévő kíváncsiságukat, érdeklődésüket. Erre keresünk
megoldást.
Célunk egy olyan eszközkészlet fejlesztése volt a függvénytan tanításához, amely a
tevékenységen alapuló tanulás és a társasjátékok jótékony hatását ötvözi a motiváció fenntartása
érdekében. Az eszközkészlet ennek a nehéz témakörnek az élményszerű feldolgozását segíti.
A fejlesztés már 2019-ben elkezdődött. Először egy bevezető kártyacsomag és egy ezt
alkalmazó tananyag készült 7. évfolyamos diákok számára, melyet egy osztályon teszteltünk is. A
tapasztalatok arra ösztönöztek minket, hogy az eszközök fejlesztését, használhatóságának és
hatékonyságának vizsgálatát tovább folytassuk.
A használhatóság érdekében olyan népszerű társasjátékok kerültek átdolgozásra, melyek egy
tanóra keretében is alkalmazhatóak. Így készült el a „Függvényrengeteg” oktatási segédanyag, amely
alkalmazása több kompetenciaterületet érint: kommunikációs készség, csoportmunkában való
együttműködés, matematikai gondolkodás, szabálykövetés.
Az eszközök prototípusai elkészültek, egymással párhuzamosan 6 tanulói csoport tudott velük
dolgozni. A kísérletben 4 általános iskolai és 3 középiskolai tanár vett részt. Az oktatókat
megtanítottuk az eszközök használatára és felkértük őket arra, hogy a függvénytan témakörének
tanítását ezek használatával egészítsék ki, majd osszák meg velünk tapasztalataikat. Összesen 3
városban, 3 általános iskolában és 2 középiskolában zajlott a hatékonyságmérés.
A kísérlet során kvantitatív és kvalitatív mérést is végeztünk. A diákok és a tanárok is adtak
hosszabb visszajelzést a témakör lezárása után, ezen kívül a diákok minden óra után egy hangulati
kérdőívet is kitöltöttek. Felsőbb évfolyamokon a függvénytulajdonságok leolvasásának képességét
bemeneti és kimeneti teszttel ellenőriztük.
A fejlesztett és szélesebb körben végrehajtott tesztelés alátámasztotta az eszköz
használhatóságát, alkalmasságát az érdeklődés fenntartására, továbbá bizonyos ismeretek könnyebb
elsajátíthatóságát.



